1. juni skal der tages stilling til, om forsvarsforbeholdet skal afskaffes eller ej, men mange har allerede brevstemt i Aalborg Kommune. En stor stigning i forhold til sidste EU-afstemning, fortæller kontorchefen.

Hos borgerservice ved Aalborg Kommune kan de se en gevaldig stigning i antallet af brevstemmer, i forhold til sidste gang aalborgenserne skulle til en EU-folkeafstemning. Der er på nuværende tidspunkt tre gange så mange stemmer i forhold til i 2015, hvor der blev stemt om retsforbeholdet. -	Vi havde nok forventet, at der var en stigning, siger kontorchef hos borgerservice i Aalborg Kommune Dorthe Jespersgaard og fortsætter: -	Det har vi set ved de senere valg, folketingsvalg og kommunalvalg, at der er mange, der brevstemmer. Ekstra travlt De ekstra mange brevstemmer kan også tydeligt mærkes hos borgerservice. Der ligger nemlig et større arbejde i at modtage brevstemmer, end hvis man stemmer med valgkort 1. juni. -	Der er meget forberedelse, der er meget optælling, og der er meget, der skal håndteres, siger Dorthe Jespersgaard. Holder mere åbent Hos borgerservice gør de da også, hvad de kan for at følge med de mange flere brevstemmer, der kommer. De har nemlig også valgt at holde ekstra åbent indtil, man ikke længere kan brevstemme. -	Vi gør, hvad vi kan, men det er klart, der kan godt være lidt ventetid, siger Dorthe Jespersgaard. Det er til og med lørdag 28. maj klokken 16.00, at man skal have afgivet sin brevstemme.